钦定古今图书集成/方舆汇编/职方典/第1404卷 > 《桂林记》罗大经
## 钦定古今图书集成/方舆汇编/职方典/第1404卷 > 《桂林记》罗大经

桂林石山怪伟，东南所无。韩退之谓“山如碧玉簪”，柳
子厚谓“拔地峭起，林立四野”，黄鲁直谓“平地苍玉，忽
尔嶒峨。”近时刘叔治云：“环城五里皆奇石，疑是虚无
海上山。”皆极其形容，然此特言石山耳，至于暗洞之
瑰怪，尤不可具道。相传与九疑相通，范石湖尝游焉，
烛尽而反。余尝随桂林伯赵季仁游其间，列炬数百，
随以鼓吹，市人从之者以千计。已而入申而出，入自
曾公岩，出于栖霞洞。入若深夜，出乃白昼，恍如隔宿
异世。季仁索余赋诗纪之，其略曰：“瑰奇恣搜讨，贝关
青瑶房。方隘疑永巷，峨敞如华堂。玉桥巧横溪，琼户
正当窗。仙佛肖仿佛，钟鼓铿击撞。赑赑左顾龟，狺狺
欲吠庞。丹龟俨亡恙，芝田蔼生香。搏噬千怪聚，绚烂
五色光。更无一尘涴，但觉六月凉。玲珑穿数路，屈曲
通三湘。神鬼妙剜刻，乾坤真混茫。入如深夜暗，出乃
皦日光。隔世疑恍惚，异境难揣量。”然终不能尽形容
也。又尝游容州勾漏洞天，四面石山围绕，中平野数
里，洞在平地，不烦登陟。外略敞豁，中一暗溪穿入，因
自此流。令结小桴，秉烛坐其上，命篙师撑入。诘屈而
行，水清无底，两岸石如虎豹猱玃，森然欲搏。行一里
许，仰见一大星炯然，细视，乃石穿一孔，透天光若星
也。溪不可穷，乃返洞对面高厓上。夏间望见荷叶油
油，然峻绝不可到。土人云：“或见荷花，则岁必大熟。”